ফ্রান্সের প্রেসিডেন্ট ফ্রাঁসোয়া অলাঁদের ভারত সফরে গ্ল্যামারের ছোঁয়া! আগামিকাল প্রজাতন্ত্রদিবসে নয়াদিল্লিতে অলাঁদের সঙ্গে মধ্যাহ্নভোজে আমন্ত্রণ জানানো হয়েছে শাহরুখ খান, ঐশ্বর্য রাই বচ্চন, পরিচালক আদিত্য চোপড়াকে। আমন্ত্রিত বলিউডের ফরাসি বংশোদ্ভূত অভিনেত্রী কালকি কোয়েলচিন-ও।
আগামিকাল ওই মধ্যাহ্নভোজের আয়োজন করেছেন নয়াদিল্লিতে ফ্রান্সের রাষ্ট্রদূত ফ্রাঁসোয়া রিশিয়ে। ফরাসি দূতাবাসের এক কর্মী এ প্রসঙ্গে বলেন, ‘‘একান্ত মধ্যাহ্নভোজে বলিউডের তারকাদের ব্যক্তিগতভাবে ডাকা হয়েছে। প্রেসিডেন্ট তাঁদের সঙ্গে ফিল্ম নিয়েই আলোচনা করবেন।’’ প্রসঙ্গত, ফ্রান্সে বরাবরই জনপ্রিয় শাহরুখ খান। ২০১৪ সালে তাঁকে ফ্রান্সের সর্বোচ্চ নাগরিক সম্মান ‘লিজিয়ঁ দ্য’নর’ দিয়েছে ফরাসি সরকার। ফ্রান্সে জনপ্রিয়তার নিরিখে খুব একটা পিছিয়ে নেই ঐশ্বর্য-ও। গত প্রায় এক দশক ধরে কান চলচ্চিত্রোৎসবে নিয়মিত উপস্থিতি তাঁর। ফ্রান্সের দ্বিতীয় সর্বোচ্চ নাগরিক সম্মান  ‘অর্দ্র দেজার্ত এ দে লেত্র’ পেয়েছেন ঐশ্বর্য।
এদিকে, অলাঁদ এবং প্রধানমন্ত্রী নরেন্দ্র মোদীর অন্তরঙ্গতা নিয়ে রসিকতা আজও চলেছে সোশ্যাল নেটওয়ার্কে। প্রেসিডেন্টকে নিয়ে আজ দিল্লির মেট্রোরেল চড়েন প্রধানমন্ত্রী। বিকেল ৩টে নাগাদ মেট্রোরেল চড়ে নয়াদিল্লি থেকে গুড়গাঁও যান তাঁরা। এ নিয়ে বিদেশ মন্ত্রকের মুখপাত্র বিকাশ স্বরূপ টুইট করেন, ‘পরিবেশবান্ধব সফর। প্রধানমন্ত্রী নরেন্দ্র মোদী এবং প্রেসিডেন্ট ফ্রাঁসোয়া অলাঁদ মেট্রোয় গুড়গাঁও যাচ্ছেন’। প্রসঙ্গত, গত বছর প্যারিসে জলবায়ু সম্মেলনে অন্যান্য দেশগুলির সঙ্গে ভারতও যানবাহন থেকে পরিবেশ দূষণ কমানোর ব্যাপারে পদক্ষেপের প্রতিশ্রুতি দিয়েছিল। তবে দু’জনের পাশাপাশি বসে থাকার একটি ছবি পোস্ট করে একজন টুইটারে লেখেন ‘সিলসিলা’ ছবির বিখ্যাত গান, ‘ইয়ে কহাঁ আ গ্যয়ে হম’!   আরেকজনের টুইট, ‘মোদী অলাঁদকে মেট্রোয় নিয়ে যাচ্ছেন। যাতে শহরের হাল দেখে অলাঁদ রাফালের দামে ছাড় দেন’।
ফরাসি যুদ্ধবিমান রাফালে বিক্রি নিয়ে ভারত ও ফ্রান্সের মধ্যে আজ একটি সমঝোতাপত্র স্বাক্ষরিত হয়েছে। তবে ভারত ৩৬টি যুদ্ধবিমান কত দামে কিনবে, তা এখনও ঠিক হয়নি। প্যারিস এবং পঠানকোটের জঙ্গিহানার প্রেক্ষিতে আজ মোদী ও অলাঁদের মধ্যে সন্ত্রাসবাদ  নিয়েও আলোচনা হয়।